**Gaute Drevdal** (født 1970) er en norsk musikkprodusent, musiker, DJ og redaktør.

Liv og virke
------------

Drevdal gikk musikklinja ved Vågsbygd videregående skole i Kristiansand. I 1988 flyttet han til Oslo for å studere musikk ved Universitetet i Oslo, og senere ved Musikkhøgskolen. Han hadde klaver som hovedinstrument og satslære som favorittfag. Han var i gang med hovedoppgave ved Musikkhøgskolen da han avsluttet videre studier for å bli musikkanmelder og etterhvert musikkredaktør i gratisavisa *Natt&dag*. På denne tiden hadde han også arbeidet noen år som DJ på utestedet Headon.

I 1995 fikk han stillingen som sjefredaktør i *Natt&dag*, en stilling han hadde til 2004. I forbindelse med *Natt&dag*s tiårsjubileum i 1998 utga Drevdal, sammen med Audun Vinger, en samle-CD med ny norsk elektronika. Utgivelsen fikk navnet *Deep Sea Drilling: Sounds From The Norwegian Underground* og inneholder låter fra blant andre Erot, Those Norwegians, Bjørn Torske, Rune Lindbæk og Bertine Zetlitz. CD-en kan regnes som den første utgivelsen som samler den nye norske klubbmusikk-scenen. Historien om dette musikkmiljøet skildres i den britisk-norske dokumentarfilmen *Northern Disco Lights – The Rise And Rise Of Norwegian Disco.* Drevdal deltar i filmen og bidrar sammen med Rune Lindbæk også med et spor på soundtracket som *Those Norwegians*.

På 2000-tallet jobbet Drevdal som kommunikasjonsansvarlig for Quartfestivalen. Drevdal var siden med å starte opp Hovefestivalen i 2007 og ble pressetalsmann for festivalen. I 2009 ble han ansatt som daglig leder i magasinet *Smug*. Han har også vært fast skribent for *Adressas* lørdagsspalte «Byen & Verden».

Han har vært medlem av band som Those Norwegians, Moonflowers, The Icarema Project og Freakers Orchestra. Som ung skrev han en del lyrikk, og i 1990 vant han Agder litteraturlags store diktkonkurranse (aldersgruppen 10-20 år).

I 2001 var han redaktør for boka *80-tallet: historien om et misforstått tiår*. Her samlet Drevdal et lag med profilerte norske skribenter til å skildre kulturhistoriske fenomener i 1980-årene innen musikk, mote, media, politikk, sport, uteliv og lignende. Blant bidragsyterne er Jo Nesbø, Torgrim Eggen, Beate Nossum, Are Kalvø, Anne Kat. Hærland, Harald Eia og Herman Willis. Boka er bygd opp som en artikkelsamling delt inn kronologisk etter årstall, med tre artikler om hvert år. Det kan også nevnes at han i 2001 var en av deltakerne i NRK-dokumentaren *Norgebygda*.

Voldtektsanklager og rettsprosess
---------------------------------

I 2020 ble Drevdal dømt til tretten og et halvt års fengsel i tingretten for ni voldtekter; han anket dommen. Han var tiltalt for gjentatte overgrep og voldtekter av unge kvinner i miljøet rundt avisen *NATT&DAG* da han selv var ansatt i selskapet. Han ble blant annet funnet skyldig i overgrep mot en 15 år gammel jente. Saken ble behandlet på nytt i lagmannsretten høsten 2021. I 2022 ble han frifunnet for 8 av 9 voldtekter, i Borgarting lagmannsrett. Han fikk en straffereduksjon, og ble dømt til ett års fengsel. Han måtte likevel betale erstatning til fem av kvinnene, på til sammen 690 000 kroner.

Referanser
----------

1. ↑   www.rockipedia.no[Hentet fra Wikidata]
2. ↑   Aftenposten, utgitt 17. august 1998, besøkt 27. juni 2021[Hentet fra Wikidata]
3. ↑  «BYGDEHETSEN By og land, mann mot mann». *Aftenposten Aften*. 17. august 1998.
4. 1 2  *Grimstad Adressetidende 2000.12.28*. Norge;Agder;;Grimstad;;;;. 2000-12-28. s. 7.
5. ↑  «Klar for studier». *Aftenposten*. 22. august 1988.
6. ↑  «Gaute Drevdals Hørelære #1. Gaute Drevdal & Støyvind + En Synth + Noen dansere, fredag 5. mars 2010 kl. 14:15, The Villa — Underskog». *underskog.no*. Besøkt 28. juni 2020.
7. ↑  «God natt». *Dagbladet.no* **(norsk)**. 23. mai 2003. Besøkt 28. juni 2020.
8. ↑  NRK (9. februar 2004). «Gaute Drevdal går av». *NRK*. Besøkt 30. januar 2020.
9. ↑  «CV på LinkedIn». *www.linkedin.com*. Besøkt 30. januar 2020.
10. ↑  «Gaute Drevdal – roller i norsk næringsliv». *www.proff.no*. Besøkt 30. januar 2020.
11. ↑  *Grimstad Adressetidende*. Grimstad. 1990-09-11. s. 5.
12. ↑  NRK (20. november 2001). «80-tallet - historien om et misforstått tiår.». *NRK*. Besøkt 26. juni 2020.
13. 1 2  KAGGE. «80-tallet». *www.kagge.no* **(norsk)**. Arkivert fra originalen 28. juni 2020. Besøkt 26. juni 2020.
14. ↑  «Bygdedyret & Co». Besøkt 12. desember 2020.
15. ↑  AS, TV 2. «Gaute Drevdal dømt til 13 års fengsel for en rekke voldtekter». *TV 2* **(norsk)**. Besøkt 27. juli 2020.
16. ↑  NTB, Steinar Schjetne (26. juni 2020). «Knusende dom mot kulturprofil – 13 og et halvt år for voldtekter». *journalisten.no* **(norsk)**. Besøkt 18. september 2020.
17. ↑  Mjaaland, Ola; Haga Honningsøy, Kirsti (28. januar 2022). «Gaute Drevdal får stor reduksjon i straff: Dømmes til fengsel i ett år». NRK. Besøkt 28. januar 2022.

Eksterne lenker
---------------

* Musikkproduksjoner lagt ut på soundcloud

|  |  |
| --- | --- |
| Oppslagsverk/autoritetsdata | Rockipedia **·** VIAF
 |